Naplata PDV-a manja za 600 miliona KM

Direktor Uprave za indirektno oporezivanje BiH Miro Džakula izjavio je da je naplata PDV-a za proteklih osam mjeseci u odnosu na prošlu godinu manja za oko 600 miliona KM.

Džakula je naveo da je razlog za to epidemija virusa korona koja je prouzrokovala smanjenje ekonomske aktivnosti u BiH i dovela do zatvaranja mnogih firmi.

On je dodao da BiH bilježi i pad uvoza i izvoza.

Džakula je za Dnevni avaz rekao da Međunarodni monetarni fond neće pristati na izmjene dosadašnjeg načina raspodjele prikupljenih sredstava od PDV-a.

On je odbacio mogućnost donošenja novog načina raspodjele PDV-a, koji zagovara Federacija BiH.

“To što oni traže nemoguće je. To traži grupa ljudi koja o ekonomskim kretanjima, ekonomiji i raspodjeli vrlo malo zna i o tome politizuje”, rekao je Džakula.